બધા જ વિરોધ પક્ષોએ ભેગા થઈને અબ્દુલ્લા યામીન સામે છેલ્લા કેટલાક સમયથી ઝુંબેશ ચલાવી હતી. પ્રમુખને પદ પરથી દૂર કરવા જોઈએ એવી અરજી પણ વિપક્ષે સુપ્રીમ કોર્ટમાં આપી હતી. સુપ્રીમ કોર્ટ પ્રમુખને હટાવવાનો હુકમ આપે તે પહેલાં આવું કંઈક થશે તેવો અંદાજ હતો જ પ્રમુખના ટેકેદારો એવું કહી રહ્યા હતા કે સુપ્રીમ કોર્ટને આવો કોઈ અધિકાર નથી. પરંતુ ગયા અઠવાડિયે મુખ્ય ન્યાયાધીશ અબ્દુલ્લા સઈદે ચુકાદો આપ્યો કે વિપક્ષના એક ડઝન જેટલા નેતાઓ જેલમાં છે તેમને છોડી મૂકવા. આ ચુકાદા પછી પ્રમુખ યામીન સાવધ થઈ ગયા હતા. તેમણે સુપ્રીમના આદેશનો અમલ કર્યો નથી. તેના કારણે આંતરરાષ્ટ્રીય દબાણ વધવા લાગ્યું હતું. તેથી તેમણે આખરે વિપક્ષી નેતાઓને જેલમાંથી છોડવાના બદલે બાકી રહી ગયેલા નેતાઓને પણ પકડીને જેલમાં પૂરી દીધા છે. મુખ્ય ન્યાયાધીશ અબ્દુલ્લા સઈદને પણ પકડી લેવાયા છે.